Ρατσισμός

=== Ρατσισμός στην Ελλάδα…. Στη σημερινή εποχή παρατηρείται έντονο το φαινόμενο της μετανάστευσης προς την Ελλάδα ανθρώπων που προέρχονται από χώρες του πρώην ανατολικού μπλοκ, από χώρες των Βαλκανίων αλλά και από αφρικανικές ή ασιατικές χώρες. Η μετανάστευση οφείλεται όχι μόνο σε οικονομικά αλλά και σε κοινωνικά και πολιτικά προβλήματα που αντιμετωπίζουν οι χώρες αυτές, όπως, για παράδειγμα, είναι η ανεργία και η φτώχεια, οι εμφύλιοι πόλεμοι και τα δικτατορικά καθεστώτα. === === Πολύ συχνά, βλέπουμε και ακούμε στα μέσα μαζικής ενημέρωσης για το πώς φτάνουν πολλοί πρόσφυγες στη χώρα μας ή τι αναγκάζονται να κάνουν προκειμένου να επιβιώσουν. Έτσι και εμείς έχουμε την εντύπωση ότι πρέπει να τους λυπόμαστε και όχι να τους αντιμετωπίζουμε με ισότητα. Αυτό, λοιπόν, είναι ένα είδος ρατσισμού, «ο ρατσισμός του οίκτου». === === Γενικότερα, εμείς οι Έλληνες είμαστε σε πολύ μεγάλο βαθμό ρατσιστές, είτε ο ρατσισμός αυτός είναι οίκτου («πες μου ότι είσαι κακομοίρης και θα σε αγαπήσω»), είτε άλλου είδους ρατσισμός (ο ρατσισμός σε θέματα διαφορετικότητας, όπως το χρώμα ή η θρησκεία, είναι διαδεδομένος στη χώρα μας). Έτσι, ο μέσος Έλληνας αρχίζει να μυείται στην άποψη ότι ο μετανάστης είναι κατώτερος και υποδεέστερος, έτοιμος για εκμετάλλευση. === === Προσωπικά έχω παρατηρήσει πολλά φαινόμενα ρατσισμού τόσο στο σχολείο μας όσο και στην περιοχή μας. Οι μετανάστες συγχωριανοί μας είναι αρκετά κλειστοί και εσωστρεφείς. Όμως εκτός από την δύσκολη προσαρμογή που έχουν οι μετανάστες αυτοί, οι υπόλοιποι γηγενείς χωριανοί δεν έχουν και την καλύτερη συμπεριφορά απέναντι τους με αποτέλεσμα να γίνουν περισσότερο εσωστρεφείς απ’ ό,τι ήταν. === === Όμως πιστεύω ότι ούτε σε εμάς θα άρεσε μια τέτοια συμπεριφορά αν και εμείς για κάποιο λόγο μεταναστεύαμε στη δική τους χώρα. Οπότε πρέπει να καταλάβουμε ότι κανείς δεν είναι κατώτερος, ότι όλοι είμαστε ίσοι και έχουμε τα ίδια δικαιώματα. Οπότε την επόμενη φορά που θα δούμε κάποιο μετανάστη καλό θα ήταν να του φερθούμε όμοια με τους υπόλοιπους. Δίκιο δεν έχω; === Δέσποινα Καραβίτη, Β1